Юры Тылеманс

**Ю́ры Ты́леманс** (;  7 траўня 1997 году) — бэльгійскі футбаліст, паўабаронца ангельскага клюбу «Астан Віла» і нацыянальнай зборнай Бэльгіі. Дэбютаваў у складзе нацыянальнай каманды ў веку 19 гадоў, пасьля чаго прадстаўляў краіну на чэмпіянатах Эўропы і сьвету. У другой палове 2025 году быў прызначаны капітанам зборнай.

## Кар’ера
### Клюбная

Тылеманс ёсьць выхаванцам акадэміі брусэльскага «Андэрлехту». 21 ліпеня 2013 году ўпершыню быў улучаны ў асноўны склад клюбу, застаўшыся запасным гульцом у матчы Супэркубка Бэльгіі 2013 году, дзе ягоны клюб здабыў перамогу над «Генкам» зь лікам 1:0. 28 ліпеня 2013 году футбаліст запачаткаваў выступы ў першым складзе ў першым туры сэзону бэльгійскай прафэсійнай лігі супраць «Лёкерэну», зьявіўшыся на замену на 25-й хвіліне матчу. 2 кастрычніка ён стаў наймаладзейшым бэльгійскім гульцом, які гуляў у Лізе чэмпіёнаў, выйшаўшы ў першай адзінаццатцы ў матчы супраць «Алімпіякосу» ў веку 16 гадоў і 148 дзён. Тылеманс у першых двух сэзонах называўся найлепшым маладым гульцом лігі. 24 траўня 2017 году Тылеманс далучыўся да чэмпіёна Лігі 1 папярэдняга сэзону клюбу «Манака», падпісаўшы пяцігадовы кантракт. Агулам францускі адрэзак кар’еры бэльгійца аказаўся правальным.

31 студзеня 2019 году паўабаронца далучыўся да ангельскага клюбу «Лэстэр Сіці» на правах арэнды да канца сэзону, а партугалец Адрыен Сылва ў выніку ўгоду пракроыў у арэнду ў адваротным накірунку. 9 сакавіка гулец правёў свой першы гол за клюб у пераможным матчы супраць «Фулгэму», які скончыўся зь лікам 3:1. Улетку ангельцы здолелі цалкам выкупіць правы на гульца. 15 траўня 2021 году Тылеманс стаў аўтарам адзінага голу ў фінале Кубка Ангельшчыны 2021 году стрэлам з далёкай дыстанцыі ў браму «Чэлсі» на 63-й хвіліне, тым самым надаў першы ў гісторыі «Лэстэра» тытул уладальнікам Кубка Ангельшчыны. У 2022 годзе спартоўца зьвязвалі зь пераходам у «Арсэнал», і былі чуткі пра тое, што ён складзе з камандай угоду. У чэрвені 2023 году, зьяўляючыся вольным агентам, Тылеманс стаў футбалістам «Астан Вілы». Свой першы матч за новую каманду згуляў 12 жніўня супраць «Ньюкасл Юнайтэд».

### Міжнародная

У чэрвені 2015 году Тылеманс быў выкліканы ў склад зборнай Бэльгіі на адборачны матч чэмпіянату Эўропы 2016 году супраць зборнай Ўэйлзу. 19-гадовы футбаліст дэбютаваў у складзе каманды 9 лістапада 2016 году ў таварыскім матчы супраць зборнай Нідэрляндаў, які завяршыўся ўнічыю зь лікам 1:1. У той сустрэчы маладзён замяніў Стывэна Дэфура на 82-й хвіліне.

Тылеманс быў улучаны ў склад з 23 гульцоў, складзены трэнэрам Рабэрта Мартынэсам на чэмпіянат сьвету 2018 году ў Расеі. Ён згуляў чатыры матчы на турніры, у тым ліку бараніў колеры краіны ў матчы за трэцяе месца, у якім бэльгійцы перамаглі зборную Ангельшчыны зь лікам 2:0. Свой першы гол за зборную ўлучыў 21 сакавіка 2019 году ў адборачным матчы чэмпіянату Эўропы 2020 году супраць зборнай Расеі. Ён быў выкліканы ў зборную на фінальны турнір у траўні 2021 году, а таксама браў удзел у чэмпіянаце сьвету 2022 году. 3 верасьня 2025 году Тылеманс быў на сталай аснове быў прызначаны капітанам зборнай.

## Дасягненьні
**«Андэрлехт»**:
* Чэмпіён Бэльгіі: 2014, 2017
* Уладальнік Супэркубка Бэльгіі: 2013, 2014

**«Лэстэр Сіці»**:
* Уладальнік Кубка Ангельшчыны: 2021
* Уладальнік Супэркубка Ангельшчыны: 2021

## Крыніцы

## Вонкавыя спасылкі
* 
* 

Катэгорыя:Бэльгійскія футбалісты